ปปง.ผงะโกงเพียบขู่เชือดบิ๊กสหกรณ์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ปปง.ห่วงผู้บริหารสหกรณ์ออมทรัพย์ทุจริต ถกกระทรวงเกษตรฯ หาทางรับมือ
พ.ต.อ.สีหนาท ประยูรรัตน์ รักษาการเลขาธิการคณะกรรมการป้องกันและปราบปรามการฟอกเงิน (ปปง.) เปิดเผยว่า ขณะนี้ ปปง.มีความเป็นห่วงการทุจริตของผู้บริหารสหกรณ์จำนวนมากที่ฉ้อโกงเงินระดับ 400500 ล้านบาท แต่ที่ผ่านมา ปปง.ไม่สามารถที่จะอายัดทรัพย์ได้ เนื่องจากไม่เข้ามูลฐานความผิด และกฎหมายของสหกรณ์ก็ไม่มีการระบุโทษเอาไว้
ดังนั้น เมื่อผู้บริหารสหกรณ์ถูกจับได้ว่าทุจริตและยอมรับทุกข้อหา ก็จะถูกลงโทษในข้อหายักยอกทรัพย์ จำคุกเพียง 2 ปี ก็ออกมาลอยนวลและกลายเป็นเศรษฐี สร้างความเดือดร้อนให้กับสมาชิกในสหกรณ์ที่จะต้องที่ส่งเงินออมทุกๆเดือน 
“หากจะฟ้องยึดทรัพย์ผู้บริหารสหกรณ์ได้นั้น จะต้องฟ้องว่าเป็นคดีการฉ้อโกงประชาชน และส่วนใหญ่อัยการก็จะไม่ส่งฟ้อง ทำให้มีอยู่หลายคดีไม่สามารถที่จะตามยึดทรัพย์ของผู้บริหารสหกรณ์ออมทรัพย์ที่ทุจริตได้” พ.ต.อ.สีหนาท กล่าว
ทั้งนี้ ปปง.เคยหารือกับกระทรวงเกษตรและสหกรณ์ ซึ่งก็ยอมรับว่าไม่มีกฎหมายที่จะลงโทษผู้บริหาร แม้แต่การแก้ไขกฎหมายของสหกรณ์ล่าสุดก็ไม่มีการกำหนดบทลงโทษไว้ มีแต่โทษการปรับการส่งงบการเงินไม่ตรงกำหนด การรายงานงบล่าช้าเท่านั้น 
ปัจจุบันไทยมีจำนวนสหกรณ์ 7,723 สหกรณ์ จากรายงานของกรมส่งเสริมสหกรณ์ระบุว่า สหกรณ์ที่ประสบปัญหาทุจริตและมีข้อบกพร่องในปี 2552 มี 611 สหกรณ์ คิดเป็นมูลค่า 504.84 ล้านบาทโดยแยกเป็นการทุจริตด้านเงินสดขาดบัญชี 287 สหกรณ์ มูลค่า285.63 ล้านบาท การทุจริตด้านสินค้าขาดบัญชี 161 สหกรณ์ มูลค่า57 .78 ล้านบาท การทุจริตทั้งด้านเงินสดขาดบัญชีและสินค้าขาดบัญชี 119 สหกรณ์ มูลค่า 161.42 ล้านบาท